L-Awtorità tal-Ippjanar din il-ġimgħa tat permess għall-iżvilupp ta' qrati ġodda għall-gżira Għawdxija li se jinkludu parkeġġ b'bosta sulari għall-pubbliku. Il-bini l-ġdid se jservi wkoll bħala monument tal-arkitettura moderna fi ħdan pjazza pubblika estensiva li se tkun żviluppata fiċ-ċentru tal-belt tar-Rabat. Il-gazzetta KullĦadd tkellmet dwar dan il-proġett ma' kelliema għall-Ministeru għal Għawdex li spjegat li l-binja eżistenti tal-Qorti qatt ma kienet intiża biex tintuża għal dan l-iskop. Il-qrati attwali fil-fatt mhumiex aċċessibbli għall-persuni bi ħtiġijiet differenti u l-anzjani. Dan minbarra l-fatt li l-ispazji eżistenti mhumiex biżżejjed biex il-pubbliku jinqeda sew fejn jiġu milħuqa l-bżonnijiet mitluba u mistennija minn qorti li għandha taqdi l-funzjonijiet tagħha fiż-żminijiet moderni. Għaldaqstant, is-sit għall-qrati l-ġodda ġie identifikat wara li sar site selection exercise li sar taħt amministrazzjoni preċedenti kif mitlub fil-Pjan Lokali. B'konsegwenza ta' dan l-eżerċizzju, is-sit inkwistjoni ġie magħżul wara li ġew meħuda inkonsiderazzjoni diversi siti fir-Rabat. Kien konfermat li s-sit magħżul huwa diġà kommess b'diversi stabbilimenti kummerċjali, qiegħed jintuża bħala parkeġġ pubbliku u fl-istess waqt qiegħed qrib iċ-ċentru tar-Rabat. Kienu dawn ir-raġunijiet prinċipali li fuqhom ġiet ibbażata l-għażla ta' dan is-sit. L-amministrazzjoni preċedenti, għalkemm identifikat is-sit, għamlet biss application outline u waqfet hemm. Madankollu, kienet din l-amministrazzjoni li ppreparat u ppreżentat il-pjanti għal full development application. Issa li ħareġ il-permess huwa previst li jibda l-proċess tat-tendering għall-bini ta' parkeġġ. Mistoqsija x'impatt se jkollu dan il-proġett fuq iż-żona tal-madwar, il-kelliema spjegat li l-binja tal-qorti se tkun tokkupa biss 15% taż-żewġ żoni ta' parkeġġ preżenti. "Prattikament il-parkeġġ ta' fuq se jkun il-pjazza ta' quddiem il-Qorti. Din se tkun tista' tintuża bħala spazju pubbliku. Il-parkeġġ preżenti se jkun rilokat taħt l-art u l-ispazju għall-karozzi jiżdied għal madwar 440 karozza. Il-ħolqien ta' spazji ġodda ta' parkeġġ hu importanti għax itaffi l-problema eżistenti ta' nuqqas ta' spazju għall-vetturi." Il-kelliema qalet ukoll li l-użu li jkollu l-bini l-antik fil-ġejjieni se jkun deċiż wara li ssir konsultazzjoni wiesgħa biex dan il-bini jinstab l-aħjar użu għalih.